Broj: 711-I-680-P-41-19/21-07-19

Zagreb, 19. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnice Nikoline Brnjac, ministrice turizma i sporta**, pokrenutom Odlukom Povjerenstva Broj: 711-I-312-P-41-19/21-05-19 od 29. siječnja 2021.g., na 119. sjednici, održanoj 19. ožujka 2021.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 17. travnja 2017.g. s imovinom utvrđenom u postupku redovite provjere i to u dijelu podataka o pokretninama koje se upisuju u javni registar, a koje se odnose na brod marke Jeanneau, tipa Leader 805, oznake CK 1107, vlasništvo bračnog druga dužnosnice, dužnosnica Nikolina Brnjac, ministrica turizma i sporta, počinila je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Nikolini Brnjac, izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn.**

Obrazloženje

Povjerenstvo je na 113. sjednici, održanoj 29. siječnja 2021.g., pokrenulo postupak za odlučivanje o sukobu interesa protiv dužnosnice Nikoline Brnjac, ministrice turizma i sporta, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 27. ožujka 2019.g. s imovinom utvrđenom u postupku provjere na temelju pribavljenih podataka o imovini dužnosnice.

Na Odluku o pokretanju postupka dužnosnica Nikolina Brnjac je dostavila očitovanje u kojem u bitnom navodi kako je Povjerenstvu u više navrata dostavila preslike računa i kupoprodajnog ugovora, kako je navedeno i u samom obrazloženju Odluke te je u Izvješću o imovinskom stanju dužnosnika od 30. srpnja 2019.g. činjenica promjene brodice unesena i postala dostupna javnosti. Nadalje, dužnosnica navodi da je Povjerenstvo dana 15. listopada 2020. donijelo Zaključak, broj 711-I-1462-RP-6/20-02-16 kojim se poziva dužnosnica da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 17. travnja 2017.g. i stanja imovine utvrđene u postupku redovite provjere. Dužnosnica ističe da je dana 5. studenoga 2020. dostavila očitovanje i još jednom priložila dokaze o kupoprodaji brodica, koji su jedini dokaz učinjenog pravno posla vezanog uz stjecanje pokretnina i usklađivanja Izvješća o imovinskom stanju dužnosnika od 17. travnja 2017. i stanja imovine o kojoj je obavijestila Povjerenstvo i učinila izmjene u Izvješću o imovinskom stanju dužnosnika od 30. srpnja 2019. Nadalje, dužnosnica navodi kako je člankom 1. stavkom 2. ZSSI-a je propisano da je svrha ovoga Zakona, sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Dužnosnica u svojem očitovanju citira i članak 8. i 9. ZSSI-a te navodi da se 8. veljače 2019. godine, obratila Povjerenstvu s informacijom o činjenici da je njezin suprug prodao jednu pokretninu (brod) i kupio drugu u istoj vrijednosti. Dužnosnica navodi da je njezin suprug 11. studenog 2017.g. prodao brodicu Damor 700 dana proizvedenu 2008. godine, označene vrijednosti 260.000,00 kn i kupio novu pokretninu brodicu Jenneau Leader 805 proizvedenu 2000.g., za iznos od 33.500,00 eura, odnosno 251.920,00 kuna s PDV-om, dana 24. studenog 2017.g i to sredstvima ostvarenim prodajom ranije brodice. Dužnosnica ističe kako je iz navedenog vidljivo kako bračni drug nije imao u vlasništvu niti u jednom trenutku tijekom 2017. dvije brodice već je nakon prodaje ranije kupio drugu iste vrijednosti. Dužnosnica navodi kako je uz dopis dostavila i kupoprodajni ugovor od 23. studenog 2017.g. i račun od 24. studenog. 2017.g.

Nadalje dužnosnica navodi da članak 8. stavak 2. propisuje obvezu obavještavanja ako se radi o bitnoj promjeni imovinskog stanja, a da činjenica prodaje i kupnje brodice u ovome slučaju nije bitno utjecala na imovinsko stanje, budući da se vrijednost imovine nije ni povećala ni smanjila već je došlo do promjene u nazivu i starosti brodice i o čemu je dužnosnica samostalno izvijestila Povjerenstvo, dostavila podatke o načinu stjecanja imovine i izvorima sredstava kojima je kupljena pokretnina koju je prijavila te da je u skladu s uputom Povjerenstva, o nastaloj promijeni unijela podatke i u Izvješće o imovinskom stanju dužnosnika. Isto tako dužnosnica navodi kako je u obavijesti o promjeni imovine od 8. veljače 2019., a i u očitovanju od 5. studenog 2020. navela da je razlog zašto podaci o ovoj promjeni nisu učinjeni omaška zbog koje iskreno žali. Nadalje, dužnosnica navodi da je člankom 27. ZSSI-a propisano da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela. Dužnosnica navodi kako se u odluci Povjerenstva navodi da je utvrđeno kako se postupak pokreće zbog propusta da u danom roku priloži dokaze potrebne za usklađivanje prijavljene imovine u Izvješću o imovinskom stanju dužnosnika, a u obrazloženju Odluke se navodi kako je potrebno opravdati utvrđeni nesklad u smislu odredbi članka 26. i 27. ZSSI-a. Nadalje, navodi kako smatra kontradiktornim i navod kako bi „dužnosnik trebao dokazati da je njegovo stvarno imovinsko stanje onakvo kakvim ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo, odnosno oni koji proizlaze iz pribavljene dokumentacije nadležnih tijela ne prikazuju stvarno stanje“. Naime dužnosnica ističe kako su se podaci navedeni u Izvješću promijenili, te da je o tome samoinicijativno obavijestila Povjerenstvo, priložila odgovarajuće dokaze - isprave koje opravdavaju promjenu, odnosno koje su potrebne za usklađivanje prijavljene imovine s utvrđenom imovinom kako je to propisano člankom 27. ZSSI-a, a izmjene je unijela i u Izvješće. Stoga dužnosnica ponavlja da ono što se nije promijenilo je vrijednost imovinskog stanja, a dokaz da je njezino stvarno imovinsko stanje onakvo kakvim ga je prikazala u podnesenom Izvješću o imovinskom stanju, su priložene isprave, odnosno račun i kupoprodajni ugovor koje još jednom dostavlja, a koji govore da se vrijednost imovine nije promijenila. Stoga, dužnosnica zaključno ističe da se samoinicijativno obratila Povjerenstvu i dostavila Povjerenstvu informacije i dokaze o činjenici da je njezin suprug prodao jednu pokretninu (brod) i kupio drugu u istoj vrijednosti, pri čemu nije došlo do promjene u vrijednosti imovinskog stanja.

Na temelju članka 3. stavka 1. podstavka 4. i 6. ZSSI-a, predsjednik i članovi Vlade kao i državni tajnici dužnosnici su u smislu ZSSI-a. Uvidom u Registar dužnosnika utvrđeno je da Nikolina Brnjac obnašala dužnost državne tajnice u Ministarstvu mora, prometa i infrastrukture od 15. ožujka 2017.g. do 18. srpnja 2019.g., dužnost državne tajnice u Ministarstvu vanjskih i europskih poslova od 18. srpnja 2019.g. do 22. srpnja 2020.g. te dužnost ministrice turizma i sporta od 23. srpnja 2020.g. Stoga je Nikolina Brnjac povodom obnašanja navedene dužnosti, obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Uvidom u Registar izvješća o imovinskom stanju, koje je dužnosnica Nikolina Brnjac podnijela 17. travnja 2017.g. povodom stupanja na dužnost državne tajnice ministarstva mora, prometa i infrastrukture, Povjerenstvo je utvrdilo kako je imenovana dužnosnica u dijelu izvješća koji se odnosi na podatke o pokretninama koje se upisuju u javni registar naznačila podatak o vlasništvu broda bračnog druga marke/tipa Damor 700, 2008.g. proizvodnje i vrijednosti 260.000,00 kuna u trenutku podnošenja izvješća, kupljen iz primitaka ostvarenih od nesamostalnog rada. Navedenu okolnost dužnosnica je naznačila i u dijelu izvješća o pokretninama pojedinačne vrijednosti veće od 30.000,00 kuna.

Uvidom u izvješće o imovinskom stanju koje je dužnosnica podnijela 30. srpnja 2019.g. povodom prestanka obnašanja dužnosti državne tajnice ministarstva mora, prometa i infrastrukture i stupanja na dužnost državne tajnice ministarstva vanjskih i europskih poslova, utvrđeno je kako dužnosnica više ne navodi vlasništvo broda bračnog druga navedeno u izvješću od 17. travnja 2017.g., već navodi vlasništvo broda bračnog druga marke/tipa Leader 805, 2000.g. proizvodnje i vrijednosti 260.000,00 kuna u trenutku podnošenja izvješća, kupljen iz primitaka ostvarenih od nesamostalnog rada.

Dopisom od 11. veljače 2019.g. dužnosnica se samoinicijativno obratila Povjerenstvu navodeći kako je omaškom u izvješću o imovinskom stanju propustila navesti prodaju broda Damor 700 u vlasništvu bračnog druga, kao i kupnju drugog broda za isti odnosno manji iznos nego što je bila vrijednost prodanog broda. Dužnosnica je uz dopis dostavila i kupoprodajni ugovor od 23. studenog 2017.g. i račun od 24. studenog. 2017.g.

Uvidom u dostavljenu dokumentaciju utvrđeno je da je bračni drug dužnosnice od trgovačkog društva Pro-nautika d.o.o. 24. studenog 2017.g. kupio gliser marke Jeanneau, tipa Leader 805, proizveden 2000.g., za iznos od 33.500,00 eura, odnosno 251.920,00 kuna s PDV-om.

Na zahtjev Povjerenstva, Ministarstvo prometa, mora i infrastrukture, Uprava sigurnosti plovidbe, u dopisu od 23. siječnja 2020.g., KLASA: 342-11/20-03/10, URBROJ: 530-04-20-2, navodi kako je ……………. od 27. travnja 2018.g. upisan kao vlasnik brodice za osobne potrebe, marke Jeanneau, tipa Leader 805, oznake CK 1107 (NIB: 257462) u Lučkoj kapetaniji Rijeka, Ispostava Crikvenica, dok je u razdoblju od 04. kolovoza 2015.g. do 15. studenog 2017.g. bio upisan kao vlasnik brodice Damor (izgrađen 2008.g.) u Lučkoj kapetaniji Rijeka, Ispostava Crikvenica.

S obzirom da upis u registar plovila koji se vodi pri nadležnoj lučkoj kapetaniji nije konstitutivan za stjecanje vlasništva broda, za utvrđivanje vremena stjecanja broda Jenneau Leader 805 relevantan je datum sklapanja kupoprodajnog ugovora i izdani računi, kao pretpostavljeni datum isplate kupoprodajne cijene, koji je izdan dan nakon ugovora. Za brod Damor 700, koji je prethodno bio u vlasništvu bračnog druga dužnosnice , Povjerenstvo nije pribavilo kupoprodajni ugovor no na temelju upisa u Lučkoj kapetaniji Rijeka, Ispostava Crikvenica i navoda same dužnosnice, utvrđeno je da je isti brod prestao biti vlasništvo bračnog druga dužnosnice u vremenu nakon što je podneseno izvješće o imovinskom stanju 17. travnja 2017.g., najkasnije do navedenog datuma upisa prestanka vlasništva 15. studenog 2017.g.

Neposrednim uvidom u dopis Ministarstva mora, prometa i infrastrukture, Uprave sigurnosti plovidbe kao i kupoprodajni ugovor i račun dostavljen od strane dužnosnice Povjerenstvo je utvrdilo kako je bračni drug dužnosnice najkasnije do 15. studenog 2017.g. bio vlasnik brodice Damor 700, dok je 24. studenog 2017.g. postao vlasnik brodice marke Jenneau Leader 805.

Dana 15. listopada 2020. Povjerenstvo je donijelo Zaključak, broj 711-I-1462-RP-6/20-02-16 kojim se poziva dužnosnica da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 17. travnja 2017.g. i stanja imovine utvrđene u postupku redovite provjere.

Dužnosnica Nikolina Brnjac je dana 5. studenog 2020.g. dostavila Povjerenstvu očitovanje u kojem navodi da je već dopisom od 11. veljače 2019. izvijestila naslovno tijelo da je omaškom propušteno izvršiti promjenu u Izvješću o imovinskom stanju dužnosnika na kraju 2017. jer se radilo o prodaji ranije pokretnine brodice Damor 700 dana 11. studenog 2017.g. označene vrijednosti 260.000,00 kn i kupnje nove pokretnine brodice Jenneau Leader 805 dana 24. studenog 2017.d. Dužnosnica navodi kako je prodana je ranija brodica u vlasništvu bračnog druga dužnosnice temeljem Ugovora o prodaji motornog plovila na kojemu je potpis bračnog druga dužnosnice ovjeren ispred javnog bilježnika Nevena Kućana iz Omišlja dana 11. studenog 2017. Činjenica da je kupac izvršio promjenu i lučkoj kapetaniji dana 15. studenog 2017. ne mijenja činjenicu prodaje brodice. Nadalje, dužnosnica navodi da je njezin bračni drug nakon toga, dana 24. studenog 2017. kupio drugu brodicu od društva PRO-NAUTIKA d.o.o., a kao dokaz prilaže se račun broj 131/POSL1/ i to sredstvima ostvarenim prodajom ranije brodice. Nadalje, dužnosnica navodi da je o navedenom izvijestila naslovno tijelo svojim dopisom 11. veljače 2019. kada je uočila da nije izmijenjeno izvješće i dostavila kupoprodajni ugovor (prodavatelj bračni drug državne dužnosnice) i račun društva PRO-NAUTIKA d.o.o. kojim je kupljena nova brodica na ime bračnog druga državne dužnosnice iste vrijednosti kao i ranije, dakle sve dokaze vezano uz navedenu imovinu. Dužnosnica navodi i kako njezin bračni drug nije imao u vlasništvu niti u jednom trenutku tijekom 2017. dvije brodice već je nakon prodaje ranije kupio drugu iste vrijednosti. Kao dokaz dužnosnica ponovno dostavlja isprave (koje je naslovno tijelo već označilo u svom zaključku i za koje je navelo da izvršilo uvid u iste) jer su to jedine isprave vezane uz predmetno plovilo brodicu. Dužnosnica navodi i kako je omaškom propustila krajem 2017. odnosno najkasnije do 31.siječnja 2018. podnijeti novo Izvješće jer se imovina nije povećala niti smanjila već je samo jedan dio imovine plovilo zamijenjen drugim iste vrijednosti zbog koje činjenice je naslovno tijelo utvrdilo nesklad u postupku redovne provjere. Nadalje, ističe kako do navedene omaške nije došlo zbog niti jednog drugog razloga, a poglavito ne da bi dužnosnica prikrivala imovinu jer niti u jednom trenutku bračni drug državne dužnosnice nije imao u vlasništvu dvije brodice već isključivo jednu (a obje su bile iste vrijednosti

Naime, Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje. Dakle, ispunjenje obveze iz članka 27. ZSSI-a ne znači objasniti da je dužnosnik iste propustio unijeti, a da su podaci pribavljeni od nadležnih tijela točni.

Pritom Povjerenstvo ističe kako u slučaju otuđenja i stjecanja pokretnina koje se upisuju u javni registar nije od važnosti eventualna razlika u vrijednostima tih pokretnina, već je sukladno odredbama ZSSI-a dužnosnica dužna u izvješću o imovinskom stanju pravovremeno prijaviti svaku promjenu, odnosno otuđenje i stjecanje pokretnina vrijednosti veće od 30 tisuća kuna.

Stoga je odlučeno kao u točki I. izreke ovoga akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnice ocijenilo sve okolnosti iz kojih proizlazi težina povrede i odgovornost dužnosnice, kao i visina plaće koju dužnosnica prima za obnašanje predmetne dužnosti.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je ocijenilo okolnost da je dužnosnica naknadno podnijela ažurirano Izvješće o imovinskom stanju s ispravljenim spornim podacima. Povjerenstvo nije utvrdilo razloge koji povredu čine težom odnosno upućuju na izricanje više kazne.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosnici izrekne sankcija obustave isplate dijela neto mjesečne plaće, u minimalnom zakonom propisanom iznosu od 2.000,00 kn.

Stoga je odlučeno kao u točki II. izreke ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Nikolina Brnjac, elektroničkom dostavom

2. Objava na internetskoj stranici Povjerenstva

3. Pismohrana